Transportatorii sunt nemulţumiţi de activitatea Autorităţii de Supraveghere Financiară (ASF) şi cer parlamentarilor şi Guvernului să oprească, prin lege, creşterea preţurilor asigurărilor.

„Nu se mai poate aşa. Dacă miercuri nu primim niciun răspuns, ne întâlnim cu toţii, toate organizaţiile patronale din transporturi, inclusiv UNTRR, şi pregătim un protest la nivel naţional, cu 30-40.000 de autovehicule”, a spus Ştefănescu, pentru News.ro.

„Ce a fost în decembrie, în Victoriei, a fost doar o încălzire. Dacă blocăm centura Capitalei, s-a terminat, nu mai intră şi nu mai iese nimeni din Bucureşti”, a completat el.

Transportatorii au evaluări diferite faţă de cele ale ASF în privinţa scumpirii RCA din ultimele luni. Datele publicate de către autoritate arată că prima medie pentru poliţe încheiate pe 12 luni, calculată cumulat pentru segmentele autoutilitare/autocamioane şi transport de persoane, a crescut cu 42% faţă de nivelul din iunie 2015.

Însă transportatorii susţin că scumpirile au fost, în realitate, mult mai mari şi le pun în pericol activitatea.

„Recent am văzut un alt exemplu. Proprietarul unui microbuz de 20 de locuri, care a plătit anul trecut, pentru 12 luni, un RCA de 3.000 de lei, a plătit acum 6.000 de lei pentru jumătate de an. Avem aici o creştere de 200%”, a menţionat şeful COTAR.

În decembrie 2015, COTAR a organizat un protest în Capitală, iar peste 10.000 de şoferi au blocat Piaţa Victoriei pentru a a-şi exprima nemulţumirea faţă de creşterea semnificativă a tarifelor RCA.